
Vizuális megfigyelésre és digitális fényképezésre alkalmas kvázi-Cassegrain rendszerű távcső tervezése

A TDK dolgozat célja, hogy leírja az amatőr csillagászok számára a világegyetem megfigyeléséhez legfontosabb eszköz, a távcső megtervezését és elkészítésének folyamatát.

A dolgozat felhívja a figyelmet az amatőrcsillagászok tevékenységének fontosságára, részletesen ismerteti a távcsövek két fő fajtáját, a lencsés és a tükrös távcsöveket, ezek előnyeit, hátrányait, jellemző képalkotási hibáit, különböző típusait, a távcsövek fontosabb szerkezeti elemeit és hogy ezeket jellemzően milyen anyagokból készítették az évszázadok során.

Mivel a csillagászatban elterjedt a fényképezés és a távcsővel látottak számítógépen történő vizsgálata okulár helyett, a dolgozat ismerteti a különböző fényképkészítési lehetőségeket és a két legelterjedtebb módszer, a CCD és a CMOS kamerák felépítését és létjogosultságát. A dolgozat bemutatja a világ legnagyobb optikai távcsövét, a chilei Very Large Telescope-ot (VLT, nagyon nagy távcső) és megvizsgálja annak lehetőségét, hogy az amatőrök körében megvalósítható-e két (vagy több) távcső összekapcsolása.

A dolgozat fő témája egy kvázi-Cassegrain rendszerű (tükrös) távcső és a hozzá tartozó ekvatoriális mechanika megtervezése számításokkal, összeállítási- és műhelyrajzokkal és az összeszerelés leírásával. A tervezés fő szempontja, hogy a távcső minél kisebb; könnyen hordozható, és a lehető legolcsóbban elkészíthető legyen.

A befejező rész értékeli a tervezést, mely szerint a szaküzletekben kapható távcsövek olcsóbbak, mint egy egyedileg tervezett és elkészített műszer.



